**Έκθεση της** **Κοινοβουλευτικής Επιτροπής Ενέργειας, Εμπορίου, Βιομηχανίας και Τουρισμού για το νομοσχέδιο «Ο περί Γραφείων Τουρισμού και Ταξιδίων και Ξεναγών (Τροποποιητικός) Νόμος του 2022»**

**Παρόντες:**

 Κυριάκος Χατζηγιάννης, πρόεδρος Γιαννάκης Γαβριήλ

 Ονούφριος Κουλλά Ανδρέας Πασιουρτίδης

 Νίκος Σύκας Χρύσης Παντελίδης

 Κώστας Κώστα Σταύρος Παπαδούρης

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού μελέτησε το πιο πάνω νομοσχέδιο σε τέσσερις συνεδρίες της, που πραγματοποιήθηκαν στις 25 Ιανουαρίου, την 1η και στις 15 Φεβρουαρίου και την 1η Μαρτίου 2022. Στο πλαίσιο των συνεδριάσεων της επιτροπής κλήθηκαν και παρευρέθηκαν εκπρόσωποι του Υφυπουργείου Τουρισμού, της Νομικής Υπηρεσίας της Δημοκρατίας, του Συνδέσμου Ταξιδιωτικών Πρακτόρων Κύπρου (ACTA), του Συνδέσμου Τουριστικών Επιχειρήσεων Κύπρου (ΣΤΕΚ), του Συνδέσμου Ξεναγών Κύπρου και του Παγκύπριου Συνδέσμου Ξενοδόχων (ΠΑΣΥΞΕ). Ο Παγκύπριος Σύνδεσμος Διευθυντών Ξενοδοχείων (ΠΑΣΥΔΙΞΕ) και οΣύνδεσμος Ασφαλιστικών Εταιρειών Κύπρου (ΣΑΕΚ), παρ’ όλο που κλήθηκαν, δεν εκπροσωπήθηκαν στις συνεδριάσεις της επιτροπής.

 Σημειώνεται ότι κατά τη συζήτηση του νομοσχεδίου παρευρέθηκαν επίσης και τα μέλη της επιτροπής κ. Ηλίας Μυριάνθους και κ. Μιχάλης Γιακουμή.

 Σκοπός του νομοσχεδίου είναι η τροποποίηση του περί Γραφείων Τουρισμού και Ταξιδίων και Ξεναγών Νόμου, ώστε να απλοποιηθούν οι διαδικασίες ελέγχου και αδειοδότησης των γραφείων τουρισμού και ταξιδίων, να μειωθεί ο διοικητικός φόρτος των εν λόγω γραφείων και να αρθούν τα εμπόδια που αφορούν την παροχή τουριστικών υπηρεσιών.

 Ειδικότερα, με τον προτεινόμενο νόμο, όπως αρχικά είχε κατατεθεί στη Βουλή, προβλέπονται μεταξύ άλλων τα ακόλουθα:

1. Η δυνατότητα συστέγασης αδειούχου γραφείου τουρισμού και ταξιδίων με εταιρείες που παρέχουν συμπληρωματικές ή σχετικές δραστηριότητες, συμπεριλαμβανομένων υπηρεσιών ασφάλισης ταξιδιού, υπηρεσιών συναλλάγματος, ναυτιλιακών υπηρεσιών, ενοικιάσεων αυτοκινήτων και μεταφορών.
2. Η απλοποίηση των διαδικασιών ελέγχου και αδειοδότησης των γραφείων τουρισμού και ταξιδίων και των ξεναγών.
3. Η παράταση της χρονικής διάρκειας ισχύος της άδειας λειτουργίας των γραφείων τουρισμού και ταξιδίων και της άδειας ασκήσεως του επαγγέλματος του ξεναγού από δύο σε τρία έτη.
4. Η διεύρυνση των λόγων ανάκλησης της άδειας λειτουργίας γραφείων τουρισμού και ταξιδίων.
5. Η εισαγωγή προνοιών για αντιμετώπιση του αδικήματος της λειτουργίας γραφείου τουρισμού και ταξιδίων χωρίς την έκδοση άδειας λειτουργίας.
6. Η δυνατότητα επιβολής διοικητικών κυρώσεων σε πρόσωπα τα οποία παραβαίνουν τις διατάξεις της οικείας νομοθεσίας.
7. Η εισαγωγή προνοιών για την αποτελεσματική αντιμετώπιση των αδικημάτων που προκύπτουν από την παροχή υπηρεσιών γραφείων τουρισμού και ταξιδίων μέσω του διαδικτύου.
8. Η απλοποίηση των απαιτούμενων προσόντων του διευθυντή γραφείου τουρισμού και ταξιδίων, ώστε να απαιτείται μεταξύ άλλων όπως αυτός είναι κάτοχος διπλώματος πανεπιστημίου ή αναγνωρισμένης ανώτερης σχολής σε θέματα τουρισμού ή να έχει τουλάχιστον τρία έτη πείρα σε γραφείο τουρισμού και ταξιδίων.

 Σύμφωνα με τα στοιχεία που κατατέθηκαν ενώπιον της επιτροπής από τους κυβερνητικούς αρμοδίους, οι προτεινόμενες ρυθμίσεις κρίνονται αναγκαίες για τον εκσυγχρονισμό της ισχύουσας νομοθεσίας, για τη συμμόρφωση των διατάξεών της με τις υποδείξεις της Διεύθυνσης Διασφάλισης Ποιότητας και Αδειοδοτήσεων Τουριστικών Επιχειρήσεων και για την υιοθέτηση των αλλαγών που κρίθηκαν αναγκαίες στο πλαίσιο των διαβουλεύσεων με τους εμπλεκόμενους φορείς.

 Στο στάδιο της συζήτησης του υπό αναφορά νομοσχεδίου την επιτροπή απασχόλησαν μεταξύ άλλων οι πρόνοιες του νομοσχεδίου που αφορούν τη χρονική περίοδο ισχύος της άδειας λειτουργίας γραφείων τουρισμού και ταξιδίων και των ξεναγών, την προϋπόθεση κατάθεσης εγγύησης για σκοπούς χορήγησης άδειας λειτουργίας γραφείου τουρισμού και ταξιδίων, την παροχή των προβλεπόμενων υπηρεσιών εξ αποστάσεως, τους λόγους ανάκλησης της άδειας λειτουργίας, καθώς και τα προσόντα του διευθυντή των εν λόγω γραφείων.

 Όλοι όσοι παρευρέθηκαν στις συνεδρίες της επιτροπής συμφώνησαν με τους σκοπούς και τις επιδιώξεις του νομοσχεδίου.

 Η επιτροπή, λαμβάνοντας υπόψη όλα όσα τέθηκαν ενώπιόν της, αποφάσισε με τη σύμφωνη γνώμη του Υφυπουργείου Τουρισμού και της Νομικής Υπηρεσίας της Δημοκρατίας να τροποποιήσει το κείμενο του νομοσχεδίου, ώστε σε αυτό να διαλαμβάνονται μεταξύ άλλων τα ακόλουθα:

1. Η αύξηση της χρονικής διάρκειας ισχύος της άδειας γραφείων τουρισμού και ταξιδιών και των ξεναγών από τρία (3) σε πέντε (5) έτη.
2. Η απάλειψη από τα απαιτούμενα προσόντα του διευθυντή γραφείου τουρισμού και ταξιδίων του προσόντος της κατοχής τουλάχιστον τριών (3) ετών πείρας σε αντίστοιχο γραφείο.
3. Η δυνατότητα των διευθυντών που ήδη διευθύνουν ή διηύθυναν γραφείο τουρισμού και ταξιδίων κατά ή πριν από την έναρξη της ισχύος του προτεινόμενου νόμου, καθώς και των προσώπων που ήδη εργάζονται σε γραφείο τουρισμού και ταξιδιών να συνεχίσουν να διευθύνουν ή να αναλάβουν τη διεύθυνση τέτοιου γραφείου, εφόσον κατέχουν τα προσόντα που ήδη προβλέπονται στην υπό τροποποίηση ισχύουσα νομοθεσία.
4. Η τροποποίηση της πρόνοιας που αφορά την κατάθεση εγγύησης ύψους δεκαπέντε χιλιάδων ευρώ (€15.000) για σκοπούς χορήγησης και ανανέωσης της άδειας λειτουργίας γραφείου τουρισμού και ταξιδίων, ώστε αντί της εν λόγω εγγύησης να δύναται να εξασφαλιστεί εναλλακτικά ισόποση ασφαλιστική κάλυψη από ασφαλιστική εταιρεία εγκεκριμένη από τον Έφορο Ασφαλειών, η οποία να είναι σε ισχύ καθ’ όλη τη διάρκεια ισχύος της άδειας λειτουργίας του εν λόγω γραφείου και, σε περίπτωση που αυτή είναι επί ετήσιας βάσης, να ενημερώνεται το Υφυπουργείο Τουρισμού και να ανανεώνεται για το σύνολο της περιόδου ισχύος της άδειας λειτουργίας του γραφείου αυτού.

 Η Κοινοβουλευτική Επιτροπή Ενέργειας, Εμπορίου, Βιομηχανίας και Τουρισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του αναθεωρημένου νομοσχεδίου, όπως αυτό έχει τροποποιηθεί σύμφωνα με τα πιο πάνω, κατά τη συζήτησή του στην ολομέλεια του σώματος.

4 Μαρτίου 2022

ΧΑ/ΑΠ/ΜΓ

(Αρ. Φακ.: 23.01.063.015-2022)